Mihál, Jozef, poslanec NR SR (2014-07-04):
Ďakujem pekne za slovo, pani podpredsedníčka a predsedajúca schôdze. Vážený pán podpredseda vlády a minister financií, vážené kolegyne, kolegovia, vážení prítomní, pôvodne, keď tento zákon prišiel do parlamentu, vlastne pred mesiacom, do prvého čítania, tak som si povedal, no, tak smernica, keď potom v spoločnej správe, ktorá prešla cez finančný výbor, sa objavili veľmi pekné veci, no, musím povedať, veľmi pekné veci, tak som si povedal, že celkom dobrý zákon a pravdepodobne aj by sme mohli hlasovať za. A chcel som tu na vás, pán minister, skúšať takú taktiku, že keď mi podporíte ten pozmeňovák, ktorý teraz poviem, tak určite za budeme hlasovať. No ale medzitým sa situácia dramaticky zmenila. Medzitým sme sa dozvedeli, že toto neni len taký obyčajný zákon, ale toto je veľmi dôležitý zákon, ktorým sa zvyšuje dépeháčka o jeden percentuálny bod od 1. januára 2015, ale to tu už zaznelo mnohokrát, nechcem to recyklovať a opakovať, len poviem, že toto budete mať veľký problém, aby ste politicky ustáli situáciu, do ktorej ste sa sami takto dostali. Nezávidím vám to, ale ako politik, ktorý je vaším súperom, si to, samozrejme, patrične vychutnám, pán minister. Teraz by som chcel k pozmeňovaciemu návrhu, aby som nezdržiaval. Mám tu jeden pozmeňovací návrh, kde vás prosím, žiadam o podporu, nie je to z mojej hlavy, je to z hláv mnohých ľudí, praktikov, účtovníkov, ktorí sa trápia už od januára s novozavedeným kontrolným výkazom. Kontrolný výkaz, pán minister, je nočná mora pre tých, ktorí vo firmách sú zodpovední za správnosť, ktorí robia dépeháčku. A, žiaľ, keď sa pozriem na programové vyhlásenie vlády a tam čítam skvostné vety o tom, ako vláda Roberta Fica zavedie jednotný výber daní, odvodov, tzv. UNITAS, a keď vidím realitu, kde namiesto UNITAS-u sa zavádzajú ďalšie a ďalšie nové byrokratické administratívne opatrenia, ktoré jednoznačne znepríjemňujú život podnikateľskej sfére, viete, to totižto nie ste len vy s vaším kontrolným výkazom DPH. To je napríklad minister Richter, ktorý tu presadil pred pár dňami to, že dohody môžu trvať maximálne rok, prejde rok, musí ich ten podnikateľ odhlásiť, prihlásiť, robiť cirkusy. To je pani ministerka zdravotníctva Zvolenská, ktorá tu práve pred pár dňami presadila znovuzavedenie pracovnej zdravotnej služby ako povinnej veci pre všetkých zamestnávateľov. Takto by som mohol zrejme menovať ďalších vašich kolegov. Čiže to, čo robíte, v tomto nerobíte dobre. Ja vám tu teraz ponúkam jeden – podľa mňa – dobrý pozmeňovací návrh, ktorým si aspoň čiastočne zlepšíte reputáciu u tých, ktorí sa dnes trápia s tým kontrolným výkazom. Podľa toho, čo som teda v teréne a v praxi zistil, dobre, zvykli si na to, ľudia si zvyknú na všetko, ale ak im niečo vadí, tak im vadí prísnosť zákona, tvrdosť zákona, konkrétne v § 78 ods. 11 zákona o DPH, kde sa hovorí o tom, že ak platiteľ DPH nedoručí kontrolný výkaz daňovému úradu, ak doručí kontrolný výkaz oneskorene alebo v lehote určenej vo výzve daňového úradu neodstráni nedostatky podaného kontrolného výkazu, tak daňový úrad, čo sú teda previnenia, ktoré je možné akceptovať, že to by sa teda diať nemalo, tak daňový úrad uloží tomu platiteľovi pokutu do výšky 10-tisíc eur. Zdôrazňujem, daňový úrad uloží platiteľovi pokutu. To znamená, nie je tam slovíčko „môže uložiť“, ale „uloží“. Áno, sme teraz v režime, kedy finančná správa, je to váš pokyn, pokyn riaditeľa pán Imreczeho, neviem teda presne koho, momentálne tie pokuty sa neudeľujú, ale v zákone to, v zákone to jednoducho je, a keď na to príde a keď sa rozhodnete, že tak ideme už tvrdo na vec, tak daňové úrady budú tieto pokuty ukladať. Pozor, čo som teraz menoval, hovoril som o tom, že keď platiteľ nedoručí kontrolný výkaz, to je prehrešok, beriem, keď doručí kontrolný výkaz oneskorene, áno, to je tiež prúser, a keď v lehote určenej vo výzve daňového úradu neodstráni nedostatky, to je takisto prúser, tam nech tie pokuty sú. Lenže to aktuálne platné znenie tohto odseku hovorí ďalej aj o tom, že tú pokutu daňový úrad uloží platiteľovi aj vtedy, ak platiteľ uvedie v kontrolnom výkaze neúplné alebo nesprávne údaje. Tak si teraz predstavme, že firma, ktorá ten kontrolný výkaz vlastne zrekonštruuje na základe vyšlých, došlých faktúr, zašle kontrolný výkaz daňovému úradu v riadnom termíne, ale bude tam chyba niekde v nejakom DIČ, niekde v nejakom dátume splatnosti, niekde v nejakom variabilnom symbole alebo v podobnej blbinke, ktorá nič hrozné neznamená, ale chyba tam bude, jednoducho je to nesprávny údaj, tak ako hovorí zákon. A teda § 78a ods. 11 podľa platného znenia hovorí o tom, že daňový úrad v takomto prípade uloží platiteľovi DPH pokutu do výšky 10-tisíc eur. A ak sa to stane opakovane, tak do výšky 100-tisíc eur. Je tam našťastie veta, ktorá je logická, ešteže tak, pri určení výšky pokuty prihliadne daňový úrad na závažnosť a dĺžku trvania protiprávneho stavu. Ale to znamená, že tá pokuta môže byť v rozmedzí od jedného po 10-tisíc eur tak či tak. Ak na daňovom úrade je niekto, kto si povie, ja som tu bos a ja tomu podnikateľovi tú pokutu dám, lebo tam má zle ten variabilný symbol, tak mu tých 10-tisíc eur kľudne môže dať. A postupuje podľa zákona. A kto mu čo môže? Všetci títo účtovníci, títo drobní podnikatelia majú nad sebou takúto sekeru, ktorá ich môže zoťať 10-tisícovou pokutou, lebo jednoducho v zákone to je, je to tam čierne na bielom. A čo je ešte napríklad paradoxné, predstavte si, že ten účtovník teda podá kontrolný výkaz, v ktorom je chyba, on sám na tú chybu príde, príde mu dodávateľská faktúra opravená, tak podá v súlade so zákonom vo vlastnej vôli dodatočný kontrolný výkaz, ktorým tú chybu opraví, pošle ju daňovému úradu a daňový úrad ako na tácke, nemusí to vôbec ani skúmať, vidí, aha, tak ten, ten podnikateľ podal dodatočný kontrolný výkaz, to znamená, že ten pôvodný bol zle – ako to máme v zákone? Pokuta do 10-tisíc eur, tak poďme! Čiže ten daňový úrad sa ani nemusí namáhať, aby hľadal nejaké chyby, pretože každý podnikateľ, ktorý podá dodatočný kontrolný výkaz, vlastne sám seba nabonzuje, s prepáčením za výraz, že v tom pôvodnom má chybu, ale len tam stačí ísť a vyrubiť pokutu. To je úplne absurdné! Ja netvrdím, že tento pozmeňujúci návrh je to pravé orechové, a ani nečakám, že ho podporíte, keď mám byť úprimný. Ale čakám, že na základe tohto pozmeňovacieho návrhu sa vo vašich kruhoch na odbornom útvare na ministerstve financií rozvinie aká-taká diskusia a táto tvrdosť zákona, ak nebude odstránená teraz, tak bude odstránená niekedy pri najbližšej príležitosti vaším vládnym návrhom. Toto ľudia od vás očakávajú, a nie také hlúposti, ako je, že bude teplá voda o tri centy lacnejšia, pretože ona, tá teplá voda, nebude, pretože lacnejšia by bola vtedy, keby dépeháčka skutočne klesla na 19 %. Mám ešte čas, a tak ako sme sa dohodli, čiže pripomínam pár vecí. Ak napríklad rodina dôchodcov, dvaja dôchodcovia majú povedzme v rozpočte 500 eur na tie základné nákupy, na platby za energie, základné služby, za nájomné a podobne, tak zníženie dépeháčky o jeden percentuálny bod, nehovorím to presne, ale približne, by pre nich znamenalo mesačne úsporu 5 eur. Keby ste neboli znovu zaviedli koncesionárske poplatky, tak to by bolo ušetrených 2,50 mesačne. Keby ste dôchodcovi, ktorý si privyrába popri dôchodku, nezaviedli z dohody o pracovnej činnosti odvody, tak povedzme pri 200-eurovom zárobku mohol mať, to je 25 %, ktoré ste mu tam naparili, mohol mať o 20, 30, 40 eur vyšší mesačný zárobok. Čiže toto všetko ste tu urobili. A keď to chcete kompenzovať nejakým sociálnym balíčkom, tak ak vám na to niekto skočí, tak skočí, ale ja si myslím, že väčšina normálnych, zdravo rozmýšľajúcich ľudí v Slovenskej republike si pomyslí o vás svoje. A tak ako to spočítali premiérovi Ficovi v prezidentských voľbách, tak ako vám to spočívali v parlamentných, tak vám to spočítajú, a dobre spočítajú a trikrát podčiarknu, v parlamentných voľbách 2016.